### 2.      Orientering om budgetopfølgning Teknik- og Miljøudvalget pr. 31. august 2016

**Åbent**

Sagsnr.: 326-2016-10422       J.nr.: 00.30.14           Dokumentnr.:
326-2016-333801

**Sagstype**

Orientering.

**Resume og sagens baggrund**

Økonomistaben fremlægger budgetopfølgning pr. 31. august
2016. Dispositionsregnskaberne viser et samlet forventet merforbrug på 5,3 mio.
kr. (sidste måned 4,8 mio. kr.). Forskellen i forhold til sidste måned skyldes
ændringer i forventninger til udgifter på havnene, manglende indtægter for
passagerer på færgefarten og at tilskuddet til takstnedsættelsen for passagerer
i visse perioder endnu ikke er modtaget.

**Indstillinger**

Direktøren indstiller, at orienteringen tages til
efterretning.

**Behandling**

Teknik- og Miljøudvalget.

**Sagsfremstilling**

Baggrunden for budgetopfølgningen er partnerskabsholdernes
dispositionsregnskaber. Hvis der forventes merforbrug, bliver der lagt en
handleplan i dialog med direktøren og Økonomistaben. Nedenfor er skrevet
bemærkninger til de største forventede mer- eller mindreforbrug.

*Plan, Byg og Miljø:*

Der er disponeret med et samlet mindreforbrug på 2,0 mio.
kr. (sidste måned 2,6 mio. kr.), som består af et merforbrug på færger på 1,0
mio. kr., (sidste måned 0,7 mio. kr.) et merforbrug på havne på 0,25 mio. kr.
(sidste måned 0 kr.) og et mindreforbrug på det øvrige område på 3,3 mio. kr.
(sidste måned 3,3 mio. kr.).

Færger og havne:

Det disponerede merforbrug på færgedriften skyldes
hovedsagligt, at der i 2015 var ekstraordinære og store dokningsudgifter, som
resulterede i et merforbrug i 2015. Merforbruget er hidtil forventet indhentet
i 2016, 2017 og 2018. Det vurderes nu, at det er usikkert hvorvidt der i 2016
kan indhentes en andel af merforbruget fra 2015. Hertil har der været
indtægtstab på nedsættelse af takster for passagerer i visse perioder og
tilskuddet til takstnedsættelsen er endnu ikke modtaget. Administrationen har
fortsat fokus på områdets økonomi.

For havnene er der disponeret med et merforbrug i 2016 på
0,25 mio. kr. Havneudvalget har i 2016 drøftet anvendelsen af udviklingspuljen
på cirka 0,25 mio. kr. Udviklingspuljen er en del af driftsbudgettet på de
kommunale havne, og hvis udviklingspuljen anvendes i 2016 vil merforbruget øges
til 0,5 mio. kr. På [adresse] møde i september 2016 tilkendegav udvalget,
at man ønsker at uforbrugte midler af udviklingspuljen overføres og tilføres
til udviklingspuljen for 2017. Det betyder, at det overførte merforbrug til det
øvrige driftsområde på havnene øges tilsvarende. Havneudvalget har også
tilkendegivet, at man ønsker, at udviklingspuljen udskilles fra
driftsbudgettet.

Det øvrige område:

Der er disponeret med et mindreforbrug til arbejdet med
indsatsplanerne for grundvandsbeskyttelsen, som skal udføres i 2017, 2018 og
2019.

På busdriften disponeres med et merforbrug, som forventes
indhentet i 2017.

*Vej, Ejendom og Affald, brugerfinansieret:*

Der er disponeret med et samlet merforbrug på 7,4 mio. kr.
(sidste måned 7,4 mio. kr. ), som består af et merforbrug på renovationsområdet
på 6,6 mio. kr. og et merforbrug på skadedyrsbekæmpelsen på 0,8 mio. kr.

Renovationsområdet:

På renovationsområdet skyldes merforbruget en ubalance
mellem områdets udgifter og indtægter. Der er foretaget nye beregninger af
affaldsgebyrer til budget 2017.

Skadedyrsbekæmpelsen:

For skadedyrsbekæmpelsen skyldes merforbruget både effekten
af en stigning i udgiften til entreprenøren på området, ny lovgivning og et
stigende antal rotteanmeldelser.

*Orientering om vintertjeneste:*

Budgettet udgør 10,6 mio. kr. Udgifter bogført i perioden januar
til august  2016 udgør 5,2 mio. kr.

*Opfølgning på kontrolbuddet fra Entreprenørservice:*

Der er ikke pr. 31. august 2016 foretaget en fordeling af
besparelserne på bestillerbudgettet mellem Kultur- og Fritidsudvalget og
Teknik- og Miljøudvalget. Samlet disponeres med budgetoverholdelse i forhold
til de ydelser, der leveres af Entreprenørservice.

Ifølge tilbudsmaterialet er øvrige partnerskabsholdere og
områder (skoler, institutioner, ejendomsområdet med flere) samlet forpligtet
til at bestille ekstraarbejder for i alt minimum 2,8 mio. kr. årligt. Status
pr. 31. august 2016 er, at der er bestilt for i alt 1.465.672 kr.

I forhold til sidste måneds budgetopfølgning er der justeret
i den metode, hvorpå bestillinger opgøres. Det betyder, at der ses en mindre
nedgang i forhold til sidste måneds opgørelse.

**Økonomiske konsekvenser**

*Drift:*

Den samlede budgetopfølgning viser et forventet merforbrug
på udvalgets område på 5,3

mio. kr. for 2016 (sidste måned på 4,8 mio. kr.).

*Anlæg:*

Den samlede budgetopfølgning viser en forventet saldo/mindreforbrug
ultimo 2016 på 14,6 mio. kr. (sidste måned 14,6 mio. kr.). Saldoen/mindreforbruget
skyldes, at der er vejprojekter, der vurderes at blive billigere, og at der
disponeres med bevillinger, der overføres og bliver forbrugt i 2017.

**Bilag**

|  |  |
| --- | --- |
| Månedsrapport Teknik- og Miljøudvalget pr. 31. august 2016 | 326-2016-333823 |